
Par 2025. gada 20. - 21. maija neformālajā Eiropas Savienības ministru, kas atbildīgi par kohēzijas politiku, teritoriālo kohēziju un pilsētu attīstības jautājumiem, sanāksmē izskatāmajiem jautājumiem

2025. gada 20. un 21. maijā notiks neformālā Eiropas Savienības (turpmāk - ES) ministru, kas atbildīgi par kohēzijas politiku, teritoriālo kohēziju un pilsētu attīstības jautājumiem, sanāksme (turpmāk – sanāksme) Varšavā, Polijā.
Sanāksmē plānots diskutēt par kopīgiem politiku jautājumiem, īpaši izceļot teritoriālo pieeju un par teritoriālās dimensijas stiprināšanu ES, nacionālajās un reģionālajās politikās. Sanāksmes laikā plānots pieņemt Polijas prezidentūras sagatavoto ministru kopīgo deklarāciju.
Ministru diskusija par teritoriālās dimensijas stiprināšanu ES, nacionālajās un reģionālajās politikās
Lai veicinātu ministru diskusiju, sanāksmē ES Reģionu komiteja iepazīstinās ar atzinumu “Kohēzijas politika kā nozīmīgs ES mērķu un reformu sasniegšanas dzinējspēks: kā turpināt izmantot uz sniegumu balstīto kohēzijas politikas pieeju, vienlaikus respektējot decentralizāciju, partnerību un daudzlīmeņu pārvaldību” [footnoteRef:2] (turpmāk – atzinums).  [2:  https://cor.europa.eu/en/our-work/opinions/cdr-0237-2025
] 

ES Reģionu komitejas atzinumā tiek uzsvērta kohēzijas politikas efektivitāte, kā arī tās būtiskā ietekme uz ES reģionu sociālekonomisko attīstību, it īpaši uz mazāk attīstītiem reģioniem. Atzinumā norādīts, ka kohēzijas politikas budžeta apguves līmenis katra plānošanas perioda beigās vidēji ir sasniedzis gandrīz 100 %. Tādēļ ES Reģionu komiteja iebilst pret apgalvojumiem par kohēzijas politikai piešķirto apropriāciju vāju izlietojumu. Atzinumā uzsvērts, ka atbilstoši aktīvas subsidiaritātes principam ir svarīgi saglabāt reģionālās programmas. Teritoriālā pieeja dod iespēju labāk apzināt katra reģiona problēmas, vajadzības, iespējas un mērķus. Ja katrai valstij būs tikai viena programma, tā neizbēgami tiks izstrādāta tālu no katra reģiona vajadzībām un līdz ar to arī no Eiropas iedzīvotāju vajadzībām. Uzlabojumi Kohēzijas politikā vēl ir iespējami, tostarp attiecībā uz procedūru racionalizāciju un vienkāršošanu, lai pārvaldības iestādēm dotu elastību, kas tām vajadzīga politikas ietekmes un efektivitātes uzlabošanas nolūkā. Kohēzijas politikas pilnveides nolūkā ir nepieciešams modernizēt Eiropas Semestri, ietverot tajā stratēģisku daudzgadu pieeju un teritoriālo dimensiju. Atzinumā uzsvērts, ka 54 – 58 % no kopējā publisko ieguldījumu apjoma īsteno vietējās un reģionālās pašvaldības, kurām ir nozīmīga loma publiskās infrastruktūras un to pakalpojumu attīstībā, kas ir svarīgi Eiropas programmu sekmīgai īstenošanai. Kohēzijas politikas panākumu konsolidācijas nolūkā ES Reģionu komiteja aicina stiprināt uz sniegumu balstītu pieeju, tostarp izmantojot atziņas, ko nesuši citi politikas instrumenti. ES Reģionu komiteja atzinīgi vērtē ieceres plašāk ieviest sistēmu “maksājumi uz rezultātu pamata”, kurā maksājumi tiks noteikti, pamatojoties uz starpposma mērķiem un mērķrādītājiem.
Ministri sanāksmē tiks aicināti izteikties par Polijas prezidentūras sagatavotajiem jautājumiem:
1. Kā nodrošināt, lai ES nozaru politikas būtu teritoriāli jutīgas?
2. Ņemot vērā pašreizējās problēmas, ar kurām saskaras ES, kāda veida teritorijām (piemēram, iekšējiem vai ārējiem pierobežas reģioniem, pilsētu teritorijām, lauku apvidiem, mazāk attīstītiem reģioniem, reģioniem, kur iedzīvotājiem ir zemāks izglītības līmenis vai citiem) ir jāpievērš īpaša uzmanība to izaicinājumu dēļ, ar kuriem tās saskaras?
3. Vai esošie mehānismi un platformas ir pietiekamas, lai nodrošinātu teritoriālo pieeju, vai ir nepieciešami jauni instrumenti, piemēram, stratēģijas, īstenošanas mehānismi, procedūras utt.?
Latvijas nostāja
Sanāksmē tiks pausta nostāja, pamatojoties uz Latvijas Republikas nacionālo pozīciju Nr. 1 “Par Eiropas Savienības daudzgadu budžetu pēc 2027. gada”, kas 2024. gada 10. decembrī apstiprināta Ministru kabinetā un 2025. gada 15. janvārī apstiprināta Saeimas Eiropas lietu komisijā, Rīcības plānu Latvijas Austrumu pierobežas ekonomiskajai izaugsmei un drošības stiprināšanai 2025. – 2027. gadam[footnoteRef:3] un Reģionālās attīstības pamatnostādnēm 2021. - 2027. gadam[footnoteRef:4]. [3:  Par Rīcības plānu Latvijas Austrumu pierobežas ekonomiskajai izaugsmei un drošības stiprināšanai 2025.–2027. gadam]  [4:  Par Reģionālās politikas pamatnostādnēm 2021.–2027. gadam ] 

Reģionālās politikas un nozaru politiku koordinācija ir būtiska reģionālās politikas pasākumu efektivitātes nodrošināšanai. Lai arī Latvijā pašlaik ir izveidoti atsevišķi mehānismi, kopumā šīs koordinācijas nodrošināšana ir izaicinājums.
Piemēram, Ministru kabineta 2014. gada 2. decembra noteikumos Nr. 737 “Attīstības plānošanas dokumentu izstrādes un ietekmes izvērtēšanas noteikumi” noteikts, ka, izstrādājot pamatnostādnes vai plānus, nozarēs, kas ir nozīmīgas reģionālajai attīstībai, norāda plānotās politikas teritoriālo perspektīvu, ņemot vērā attīstības plānošanas dokumentos noteikto reģionālās attīstības stratēģiju.
Kopumā pēdējos gados reģionālās politikas un nozaru politiku koordinācija ir uzlabojusies, piemēram, līdz ar teritoriālās perspektīvas iekļaušanu nozaru politiku dokumentos. Tomēr to vēl iespējams pilnveidot, lai pilnībā nodrošinātu teritoriju atšķirīgo vajadzību un izaugsmes iespēju izvērtēšanu nozaru politikās.
Pozitīvs piemērs ir Rīcības plāns Latvijas Austrumu pierobežas ekonomiskajai izaugsmei un drošības stiprināšanai 2025. – 2027. gadam, kura izstrādes ietvaros notika plānā iekļaujamo pasākumu izvēles un detalizācijas plaša saskaņošana ar nozaru ministrijām. Šāda izvērsta koordinācija ir jāīsteno plašāk.
Uzskatām, ka turpmākajā ES daudzgadu budžetā īpaša uzmanība jāpievērš dalībvalstīm, kas robežojas ar Krieviju un Baltkrieviju. 
Krievijas agresijas karš pret Ukrainu rada jaunus izaicinājumus tālākai konverģencei. Ģeopolitiskie izaicinājumi ietekmē risku uztveri investīcijām Latvijā, kā arī demogrāfiskie izaicinājumi. Ģeopolitiskās situācijas negatīvo ietekmi ilustrē, piemēram, tas, ka investoru aptaujās ģeopolitiskā situācija ir galvenais interesi mazinošais faktors, kas divkārt pārsniedz citus norādītos aspektus. Papildus nepieciešama arī ekonomikas struktūras maiņa, lai pilnībā pārorientētos no tirdzniecības ar Krieviju un Baltkrieviju uz citiem partneriem. Tāpat arī būtiski pieaug valdības tēriņi aizsardzībai, kas ierobežo iespējas plašāk finansēt produktīvās investīcijas. 
Rīcības plāns Latvijas Austrumu pierobežas ekonomiskajai izaugsmei un drošības stiprināšanai 2025. – 2027. gadam iezīmē risinājumus šīs teritorijas vajadzībām nākamajos trīs gados. Drošībai, ekonomikai un cilvēkresursiem kopumā plānots piešķirt 645 miljonus euro. Vienlaikus šajā plānā ir iekļautas vairākas pilnīgi jaunas iniciatīvas, piemēram, kadetu vidusskolas atvēršana, katastrofu pārvaldības centru izveide, speciālajā ekonomiskajā zonā sniegtā atbalsta paplašināšana, patversmju nodrošināšana krīzes situācijām utt.
Tomēr ir nepieciešami arī ilgtermiņa pasākumi pēc 2027. gada. Ir nepieciešams piešķirt papildus ES līdzekļus papildus standarta kohēzijas politikas ietvaram ES austrumu pierobežas reģioniem, kā arī kompensēt samazinātos valsts budžetus attīstībai palielināto aizsardzības izdevumu dēļ. Atbalsta pasākumu izstrādē jāņem vērā pierobežas reģionu sociālekonomiskā situācija. Latvijas gadījumā reģioni jānosaka NUTS 2 līmenī.
Attiecībā uz investīciju prioritātēm ES austrumu pierobežas reģionā pēc 2027. gada, kas vērstas uz iedzīvotāju noturēšanu un piesaisti, kā arī dzīves kvalitātes uzlabošanu, indikatīvi saskatām šādus virzienus:
(1) atbalsts ekonomiskās attīstības veicināšanai, pakalpojumu pieejamībai un sasniedzamībai;
(2) noturības stiprināšana un drošības situācijas uzlabošana, sniedzot atbalstu divējāda lietojuma risinājumiem un krīzes pārvarēšanas pasākumiem;
(3) ES teritoriālās sadarbības programmu paplašināšana;
(4) darbības reģionālo un vietējo iestāžu un kopienu kapacitātes stiprināšanai.
Papildus atbalsts būtu jāparedz visu lielumu pilsētām kā reģionu attīstības virzītājspēkiem, to funkcionālajām teritorijām, tādējādi nodrošinot pilsētu - lauku mijiedarbību – sniedzot pozitīvu ietekmi uz pilsētu apkārtējo teritoriju attīstību, nodrošinot darba vietu un pakalpojumu pieejamību un sasniedzamību.
Eiropas Savienības ministru, kas atbildīgi par kohēzijas politiku, teritoriālo kohēziju un pilsētu attīstības jautājumiem, deklarācija
Sanāksmē ir plānots pieņemt kopīgu ministru deklarāciju. 
Deklarācijā ministri aicinās Eiropas Komisiju nodrošināt, lai ES stratēģiskajā, tiesiskajā un finanšu ietvarā laikposmam pēc 2027. gada, kā arī pašreizējās politikas darbībās, jo īpaši jaunajā pilsētu politikas programmā, būtu iekļauta teritoriālā dimensija un tā efektīvi palīdzētu risināt problēmas un kopīgās ES prioritātes. Lai to panāktu, ir nepieciešams:
· Ieviest regulārus attiecīgo ES politiku un tiesību aktu teritoriālās ietekmes novērtējumus un to ietekmi uz dažāda veida teritorijām, lai izvairītos no reģionālo atšķirību saasināšanās un nevēlamas ietekmes uz dažādiem reģioniem;
· Ievērot trīs pārveidojošās Eiropas pilsētu attīstības dimensijas: taisnīgu, zaļu un produktīvu Eiropu, un nodrošināt, ka tās ir labi atspoguļotas turpmākajā ES politikā, tādējādi veicinot kopīgo ES prioritāšu sasniegšanu arī vietējā līmenī. Ilgtspējīgai pilsētu attīstībai, kas risina problēmas un nodrošina elastību vietējā pielāgošanā, kā arī atspoguļo teritoriālās īpatnības, ir vajadzīgs atbilstošs ES atbalsts;
· Atzīt reģionus, visu lielumu pilsētas un to funkcionālās teritorijas par stratēģiskiem partneriem ES politikas veidošanā un īstenošanā, nevis par pasīviem finansējuma saņēmējiem. Nepieciešams nostiprināt attiecīgos iesaistes mehānismus un instrumentus, jo īpaši visā politikas ciklā aktīvāk iesaistot esošās koordinācijas struktūras;
· Veicināt kopā ar dalībvalstīm institucionālo spēju veidošanu un pilsētu sadarbību, lai nodrošinātu, ka jebkura lieluma pilsētas spēj efektīvi sniegt ieguldījumu kopīgo ES prioritāšu īstenošanā;
· Nodrošināt dažādu ES instrumentu konsolidāciju un labāku koordināciju visu lielumu pilsētām, tostarp attiecīgā gadījumā to funkcionālajām teritorijām, lai palielinātu to pieejamību, efektivitāti, pārredzamību un lietderību arī reģionālajām un vietējām iestādēm;
· Nodrošināt koordināciju, nepārtrauktību un papildināmību starp ES Pilsētu programmu un jauno pilsētu politikas programmu;
· Stiprināt Eiropas teritoriālās sadarbības nozīmi kā līdzekli, lai uzlabotu funkcionālās saites un integrāciju starp ES reģioniem un valstīm, kā arī ar partnervalstīm un ES kandidātvalstīm. Būtu jāturpina un jāatbalsta pārrobežu, starpvalstu un starpreģionu sadarbības struktūras, kas ļautu teritorijām kopīgi risināt problēmas un uzlabot noturību, savienojamību un teritoriālo kohēziju;
· Pievērst īpašu uzmanību dalībvalstīm un reģioniem, kurus visvairāk skar Krievijas agresijas karš pret Ukrainu, jo īpaši reģioniem, kas robežojas ar Krieviju un Baltkrieviju, kā arī tiem, kas robežojas ar Ukrainu.
Ministri savas kompetences ietvaros plāno apņemties:
· Izvērtēt iespējas veikt attiecīgu valsts politiku teritoriālās ietekmes novērtējumus, lai nepasliktinātu teritoriālo nelīdzsvarotību un nepastiprinātu izaugsmes modeļu centralizāciju;
· Veicināt ES Teritoriālās attīstības darba kārtības 2030. gadam[footnoteRef:5] principu ieviešanu politikas izstrādē un pārvaldībā, lai stiprinātu teritoriālo pieeju; [5:  ES Teritoriālās attīstības darba kārtība 2030.gadam (Territorial Agenda 2030 of the European Union) - 2020. gada 1. decembrī Vācijas prezidentūras ietvaros par telpisko plānošanu, teritorijas attīstību atbildīgie ministri apstiprināja ES Teritoriālas attīstības darba kārtību 2030. gadam. Tā nodrošina uz darbību vērstu ietvaru, lai veicinātu teritoriālo kohēziju Eiropā. Dokumentā ir noteiktas galvenās ES teritoriālās attīstības prioritātes.] 

· Iniciēt ES Teritoriālās attīstības darba kārtības 2030. gadam atjaunošanu Eiropas teritoriālās attīstības vīzijas kontekstā;
· Turpināt centienus uzlabot valstu nozaru politikas koordināciju, lai īstenotu integrētu ilgtspējīgu reģionālo un pilsētu attīstību, un attiecīgā gadījumā veicināt funkcionālu pieeju visu lielumu reģioniem un pilsētām, lai nodrošinātu politikas saskaņotību un efektīvāku reakciju uz izaicinājumiem;
· Intensificēt darbības institucionālās kapacitātes stiprināšanā, tostarp starpreģionu tīklu veidošanā, atzīstot, ka noturīgas, efektīvas, kvalificētas un kompetentas valsts, reģionālās un vietējās iestādes ir būtiskas, lai sasniegtu ES kopīgās prioritātes.
Latvijas nostāja
Latvijas nostāja izriet no Reģionālās politikas pamatnostādnēm 2021.-2027. gadam un Rīcības plāna Latvijas Austrumu pierobežas ekonomiskajai izaugsmei un drošības stiprināšanai 2025. – 2027. gadam.
Latvija atbalsta Polijas prezidentūras sagatavoto deklarāciju. Latvijai ir būtiska ģeopolitiskās situācijas un īpaša atbalsta Krievijas un Baltkrievijas robežu reģionu nepieciešamības uzsvēršana. Tāpat būtiski ir visu lielumu pilsētu akcentēšana, jo īpaši tāpēc, ka lielākā daļa Latvijas pilsētu ES mērogā ir maza un vidēja lieluma pilsētas un tām nepieciešams atbalsts. Nozīmīgas ir arī redakcijas attiecībā uz kohēzijas politikas galveno mērķi - elastību, ņemot vērā nacionālo kontekstu, un Eiropas teritoriālo sadarbību.
Deklarācijā piedāvātie risinājumi uzlabos nozaru politiku koordināciju atbilstoši teritoriju vajadzībām, vienlaikus ir būtiski, lai piedāvātie mehānismi neradītu papildus administratīvo slogu.


Latvijas delegācijas vadītājs: 	Inga Bērziņa, viedās administrācijas un reģionālās attīstības ministre;
Delegācijas dalībnieki: 	Sabīne Spurķe, viedās administrācijas un reģionālās attīstības ministres padomniece komunikācijas jautājumos;
Ilze Oša, Viedās administrācijas un reģionālās attīstības ministrijas valsts sekretāra vietniece reģionālās attīstības jautājumos.


Viedās administrācijas un reģionālās attīstības ministre 			I. Bērziņa

Valsts sekretārs 	E. Balševics

